b'\n_START_ARTICLE_\nLove Records \xe2\x80\x93 Anna mulle Lovee\n_START_SECTION_\nJuoni\n_START_PARAGRAPH_\nToimittaja Atte Blom (Jarkko Niemi) ei saa HBL:ll\xc3\xa4\xc3\xa4n haluamiaan musiikkiteollisuutta kritisoivia juttuja l\xc3\xa4pi. H\xc3\xa4n vie juttunsa salaa p\xc3\xa4\xc3\xa4toimittajalta painoon ja saa toimituksesta potkut. Atte l\xc3\xb6yt\xc3\xa4\xc3\xa4 hengenheimolaisia turhautuneista muusikoista Henrik Otto Donnerista (Tomi Alatalo) ja Christian Schwindtist\xc3\xa4 (Riku Nieminen). He perustavat uudenlaisen levy-yhti\xc3\xb6n Love Recordsin, joka haastaa suuret musiikki-imperiumit kuten Musiikki-Fazerin._NEWLINE_Love Records julkaisee valtavirrasta poikkeavia levyj\xc3\xa4 ja yritt\xc3\xa4\xc3\xa4 laajentaa suomalaista musiikillista kulttuuria. Musiikki-Fazer tekee parhaansa laittaakseen kapuloita Loven rattaisiin yritt\xc3\xa4m\xc3\xa4ll\xc3\xa4 est\xc3\xa4\xc3\xa4 Loven levyjen jakelun. Tuottaja Toivo K\xc3\xa4rki n\xc3\xa4kee kuitenkin nuorissa toimijoissa omaa nuorta itse\xc3\xa4\xc3\xa4n ja kokee sympatiaa heit\xc3\xa4 kohtaan._NEWLINE_Keskeisen\xc3\xa4 elementtin\xc3\xa4 on nuoren Atte Blomin edustama idealismi ja hyv\xc3\xa4 meininki suhteessa vanhaan, laskelmoivaan tapaan tuottaa ja julkaista musiikkia, sek\xc3\xa4 usko voittaa taloudelliset tosiasiat taiteellisella vapaudella ja kunnianhimolla. Syvyytt\xc3\xa4 tuovat  ongelmat henkil\xc3\xb6- ja perhesuhteissa sek\xc3\xa4 Blomin terveydentila, joka elokuvassa toimii h\xc3\xa4nt\xc3\xa4 ajavana voimana.\n_START_SECTION_\nTuotanto\n_START_PARAGRAPH_\nAleksi M\xc3\xa4kel\xc3\xa4n mukaan Antti Pesosen alkuper\xc3\xa4inen k\xc3\xa4sikirjoitus oli aivan liian pitk\xc3\xa4. Sen pohjalta tehdyst\xc3\xa4 elokuvasta olisi tullut kaksi ja puolituntinen, mutta karsimisen j\xc3\xa4lkeen teattereihin p\xc3\xa4\xc3\xa4tyneest\xc3\xa4 versiosta tuli 110\xc2\xa0minuuttia pitk\xc3\xa4. _NEWLINE_M\xc3\xa4kel\xc3\xa4n mukaan k\xc3\xa4sikirjoituksesta poistettiin  irtokohtauksia ja mukaan lis\xc3\xa4ttiin runsaasti huumoria. Pesosen alkuper\xc3\xa4inen k\xc3\xa4sikirjoitus oli paljon valmista elokuvaa vakavampi. M\xc3\xa4kel\xc3\xa4 my\xc3\xb6s p\xc3\xa4\xc3\xa4tti keskitty\xc3\xa4 Love Recordsiin ja sen perustajiin j\xc3\xa4tt\xc3\xa4en varsinaiset muusikot taka-alalle.'